หาดดอกเกด เขื่อนลำปาว จังหวัดกาฬสินธุ์ พร้อมรับนักท่องเที่ยว  1 พฤศจิกายนนี้
บรรยากาศที่บริเวณหาดดอกเกด เขื่อนลำปาว จังหวัดกาฬสินธุ์ ซึ่งเป็นแหล่งท่องเที่ยวเชิงธรรมชาติที่สำคัญของจังหวัดและได้ขึ้นชื่อว่าทะเลบางแสนอีสาน ผู้ประกอบการร้านค้าและพ่อค้า แม่ค้า ต่างพากันเตรียมอุปกรณ์ การเล่นน้ำ เช่น ห่วงยาง เสื้อชูชีพและการบริการเรือบานาน่าโบ๊ท รวมถึงอุปกรณ์การป้องกันการแพร่ระบาดของโรคโควิด-19  และเร่งทำความสะอาดบริเวณชายหาด เพื่อเตรียมความพร้อมรับรองรับนักท่องเที่ยวที่จะเดินทางมาใช้บริการนายทองทรัพย์ ภูพันนา ประธานกลุ่มผู้ประกอบการหาดดอกเกด กล่าวว่า ขณะนี้เริ่มมีนักท่องเที่ยวเดินทางมาชมบรรยากาศของเขื่อนลำปาวอย่างต่อเนื่องแล้ว โดยเฉพาะเทศกาลสงกรานต์และเทศกาลปีใหม่ ถือเป็นช่วงไฮซีซันของแหล่งท่องเที่ยวและเป็นช่วงทำเงินให้กับผู้ประกอบการร้านค้าที่บริเวณจุดผันน้ำและหาดดอกเกดเขื่อนลำปาว เพราะจะมีนักท่องเที่ยวจากทั่วสารทิศมาเล่นน้ำ ดื่มด่ำกับธรรมชาติ เนื่องจากมีโขดหินเป็นแนวยาว ลานหินกว้าง สวยงาม น้ำใสเย็นฉ่ำ จนได้ขึ้นชื่อว่าทะเลบางแสนอีสาน อีกทั้งยังได้ชิมอาหารพื้นบ้านที่หลากหลาย เช่น กุ้ง ปลา ไข่มดแดง ในราคาที่ไม่แพง แต่ปีนี้พอมีการแพร่ระบาดของโรคโควิด-19 และทางการสั่งปิดสถานที่ท่องเที่ยว จึงทำให้ขาดรายได้ ล่าสุด รัฐบาลจะมีการเปิดประเทศวันที่ 1 พฤศจิกายนนี้ ตนและพ่อค้า แม่ค้าดีใจอย่างมาก ดังนั้นเพื่อเป็นการเตรียมความพร้อมเปิดให้บริการอย่างเต็มที่ บรรดาพ่อค้า แม่ค้า เร่งทำความสะอาดบริเวณชายหาดและเตรียมอุปกรณ์ ในการลงเล่นน้ำให้สะอาดและปลอดภัย และพร้อมที่จะปฏิบัติตามเงื่อนไขและมาตรการการป้องกันโรคทุกอย่างและคาดการว่าจากนี้ไปจนถึงเทศการปีใหม่ 2565 จะมีเงินหมุนเวียนในการท่องเที่ยวและใช้จ่ายถึง 10 ล้านบาทด้านสถานการณ์การแพร่ระบาดของโรคโควิด-19 ในจังหวัดกาฬสินธุ์ ได้มีการเร่งตรวจเชิงรุกโดยใช้ชุดตรวจ Antigen Test Kit หรือ ATK ในกลุ่มเสี่ยงสูงและจะขยายไปยังกลุ่มเสี่ยง เพื่อค้นหาผู้ติดเชื้อและนำเข้าสู่กระบวนการรักษาให้เร็วที่สุด เพื่อให้สามารถควบคุมโรคได้ทันเปิดรับนักท่องเที่ยวในวันที่ 1 พฤศจิกายนนี้